Návrh smernice vlády Slovenskej republiky,
 ktorou sa upravuje spôsob vyrozumenia
o vypovedaní vojny, o vyhlásení vojnového stavu, výnimočného stavu, núdzového stavu alebo mimoriadnej situácie na území Slovenskej republiky 
(schválená uznesením vlády SR č. ... z ..........2005)

Čl. 1
Predmet úpravy

Smernica vlády Slovenskej republiky:
a)	upravuje spôsob vyrozumenia subjektov určených na vyrozumenie o vypovedaní vojny, o vyhlásení vojnového stavu, výnimočného stavu, núdzového stavu alebo mimoriadnej situácie na území Slovenskej republiky prostredníctvom informačného systému civilnej ochrany1),
b)	stanovuje spôsob vykonávania previerok funkčnosti systému vyrozumenia.

Čl. 2
Subjekty určené na vyrozumenie 

a)	Ministerstvá, ostatné ústredné orgány štátnej správy Slovenskej republiky a Národná banka Slovenska, Slovenská informačná služba, Slovenská televízia, Slovenský rozhlas, Tlačová agentúra Slovenskej republiky, Slovenský červený kríž, Kancelária prezidenta Slovenskej republiky, Kancelária Národnej rady Slovenskej republiky, Najvyšší kontrolný úrad Slovenskej republiky, Kancelária verejného ochrancu práv, Ústavný súd Slovenskej republiky, Najvyšší súd Slovenskej republiky, Generálna prokuratúra Slovenskej republiky,
b)	krajské úrady 
c)	obvodné úrady 
d)	obce.

Čl. 3
Základné ustanovenia

(1)	Ministerstvo vnútra Slovenskej republiky úrad civilnej ochrany vyrozumie subjekty podľa čl. 2 písmeno a) a b) o:
a)	vypovedaní vojny2) po doručení písomného oznámenia o vypovedaní vojny,
b)	vyhlásení vojnového stavu3) po doručení písomného oznámenia o vyhlásení vojnového stavu,
c)	vyhlásení výnimočného stavu4) po doručení písomného oznámenia o vyhlásení výnimočného stavu,
d)	vyhlásení núdzového stavu5) po doručení písomného oznámenia o vyhlásení núdzového stavu,
e)	vyhlásení mimoriadnej situácie6) po doručení písomného oznámenia o vyhlásení mimoriadnej situácie.
Uvedené oznámenia budú doručené prostredníctvom Kancelárie Bezpečnostnej rady Slovenskej republiky úradu civilnej ochrany Ministerstva vnútra Slovenskej republiky.

(2)	Doručovateľ podľa odseku 1 sa pri doručovaní písomného oznámenia preukáže plnou mocou podpísanou vedúcim Úradu vlády Slovenskej republiky a preukazom totožnosti, (ktorého číslo sa uvedie v plnej moci) stálej službe úradu civilnej ochrany Ministerstva vnútra Slovenskej republiky. 

(3)	Krajský úrad vyrozumie obvodné úrady a subjekty potvrdené bezpečnostnou radou kraja v čase stanovenom časovými normami pre jednotlivé úrovne riadenia.

(4)	Obvodný úrad vyrozumie obce a subjekty potvrdené bezpečnostnou radou kraja v čase stanovenom časovými normami pre jednotlivé úrovne riadenia.

(5)	Subjekty podľa čl. 2 zodpovedajú za overenie a odovzdanie správy o vyrozumení.

(6)	Žiadosť o zaradenie subjektu v pôsobnosti ministerstva alebo ostatného ústredného orgánu štátnej správy do plánu vyrozumenia v územnej pôsobnosti krajského úradu predkladá príslušný odborný útvar ministerstva alebo odborný útvar ostatného ústredného orgánu štátnej správy príslušnej bezpečnostnej rade kraja do 31. januára kalendárneho roku.
 
(7)	Ministerstvo alebo ostatný ústredný orgán štátnej správy, ktorý predložil žiadosť o zaradenie subjektu do systému vyrozumenia v územnej pôsobnosti krajského úradu a zaradený subjekt, budú po potvrdení žiadosti o zaradenie do systému vyrozumenia informovaní príslušným krajským úradom písomnou formou do 1. apríla kalendárneho roku.

(8)	Subjekt zaradený do systému vyrozumenia neodkladne oznamuje zmenu údajov potrebných na jeho vyrozumenie príslušnému ministerstvu alebo ostatnému ústrednému orgánu štátnej správy a orgánu, ktorý ho vyrozumieva. Títo zabezpečia opravu údajov v príslušnej dokumentácii.

Čl. 4
Odovzdanie a prijatie správy

(1)	Odovzdanie a prijatie správy o vypovedaní vojny, vyhlásení vojnového stavu, núdzového stavu, výnimočného stavu alebo mimoriadnej situácie sa vykonáva podľa vzoru  (príloha č.1 písm. A až E).

(2)	Odovzdanie a prijatie správy o vykonávaní previerky spojenia sa vykonáva podľa vzoru (príloha č. 1 písm. F).

Čl. 5
Previerka funkčnosti systému vyrozumenia

(1)	Previerka funkčnosti systému vyrozumenia sa vykonáva formou
a)	previerky spojenia,
b)	komplexnej previerky funkčnosti systému vyrozumenia.
(2)	Previerkou spojenia sa overuje funkčnosť technických prostriedkov vyrozumenia a činnosť prijímateľa vyrozumenia. 

(3)	Previerku spojenia na všetkých úrovniach riadenia podľa čl. 5 ods. 2 vykonáva Kancelária Bezpečnostnej rady Slovenskej republiky v súčinnosti s Ministerstvom vnútra Slovenskej republiky podľa plánu vyrozumenia najmenej 1 x za rok. 

(4)	Predseda a členovia previerkovej komisie sa pri previerke spojenia preukážu vedúcemu preverovaného subjektu plnou mocou podpísanou predsedom Bezpečnostnej rady Slovenskej republiky podľa vzoru (príloha č. 4).

(5)	Ministerstvo, ústredný orgán štátnej správy a krajský úrad pri previerke spojenia podľa odsekov 3 a 4 vykoná previerku spojenia so subjektmi vo svojej pôsobnosti podľa vlastného plánu vyrozumenia. 

(6)	Vyhodnotenie splnenia úloh previerky spojenia vo vlastnom systéme pri jej organizovaní Kanceláriou Bezpečnostnej rady Slovenskej republiky zašlú ministerstvá, ostatné ústredné orgány štátnej správy a krajské úrady Kancelárii Bezpečnostnej rady Slovenskej republiky do 7 dní po jej vykonaní. 

(7)	Výsledok previerky spojenia vykonanej podľa ods. 3 sa zaznamená formou písomného vyhodnotenia podľa vzoru (príloha č. 5 a 6) a predkladá sa predsedovi previerkovej komisie. Predseda previerkovej komisie predloží informáciu o vykonanej previerke na zasadnutí Bezpečnostnej rady Slovenskej republiky. Ak pri previerke boli zistené nedostatky, súčasťou jej vyhodnotenia je aj uloženie povinnosti vedúcemu preverovaného subjektu prijať opatrenia na ich odstránenie. 

(8)	Ministerstvo a ostatný ústredný orgán štátnej správy u subjektov vo svojej pôsobnosti a krajský úrad u subjektov zaradených do plánu vyrozumenia vykonávajú previerku spojenia aj samostatne, a to spravidla 1x za kalendárny rok. 

(9)	Previerku spojenia na území kraja vykonáva krajský úrad na základe plnej moci vydanej predsedom bezpečnostnej rady kraja.

(10)	Ministerstvo, ostatný ústredný orgán štátnej správy alebo krajský úrad, ktorí vykonávajú previerky spojenia v súlade s čl. 5 ods. 8 najneskôr tri dni pred jej vykonaním informujú o tomto Kanceláriu bezpečnostnej rady Slovenskej Republiky. Vyhodnotenie previerky vykonajú vo vlastnej kompetencii.

(11)	Komplexnou previerkou sa okrem funkčnosti technických prostriedkov vyrozumenia spravidla preveruje zaujatie príslušných pracovísk preverovaných subjektov predurčenými osobami na dosiahnutie pohotovosti na plnenie úloh. 

(12)	Komplexnú previerku funkčnosti systému vyrozumenia vykonáva Ministerstvo vnútra Slovenskej republiky, Ministerstvo obrany Slovenskej republiky a Ministerstvo spravodlivosti Slovenskej republiky na príslušnom stupni riadenia vo svojej kompetencii a nimi určené subjekty v ich pôsobnosti. 

(13)	Obsah komplexnej previerky a časové normy na jej vykonanie u subjektov
a)	v pôsobnosti Ministerstva obrany Slovenskej republiky určí Ministerstvo obrany Slovenskej republiky, 
b)	v pôsobnosti Ministerstva vnútra Slovenskej republiky určí Ministerstvo vnútra Slovenskej republiky. 
c)	v pôsobnosti Ministerstva spravodlivosti Slovenskej republiky určí Ministerstvo spravodlivosti Slovenskej republiky.

(14)	Komplexnú previerku funkčnosti systému vyrozumenia podľa ods. 12 až 14 vykonáva komisia ministerstva na základe plnej moci vystavenej príslušným ministrom prípadne nadriadení alebo predstavení na príslušnom stupni riadenia.

Čl. 6
Časové normy

(1)	Na zabezpečenie vyrozumenia a previerky spojenia sa stanovujú časové normy, ktoré sa počítajú od času „P”, t. j. od času doručenia oznámenia podľa čl. 3 ods. 1 Ministerstvu vnútra Slovenskej republiky úradu civilnej ochrany.

(2)	Časové normy vyrozumenia o vypovedaní vojny, vyhlásení vojnového stavu, výnimočného stavu, núdzového stavu alebo mimoriadnej situácie a previerky spojenia na jednotlivých stupňoch riadenia sa stanovujú v minútach nasledovne 
Vyrozumieva	Vyrozumievané subjekty	V pracovnom čase	V mimopracovnom čase	
Ministerstvo vnútra Slovenskej republiky - úrad civilnej ochrany	-	Ministerstvá a ostatné ústredné orgány štátnej správy,
-	Krajské úrady,
-	Národná banka Slovenska, 
-	Slovenská informačná služba, 
-	Slovenská televízia, 
-	Slovenský rozhlas, 
-	Tlačová agentúra SR, 
-	Slovenský červený kríž, 
-	Kancelária prezidenta SR, 
-	Kancelária národnej rady SR, 
-	Najvyšší kontrolný úrad SR, 
-	Kancelária verejného ochrancu práv, 
-	Ústavný súd SR, 
-	Najvyšší súd SR, 
-	Generálna prokuratúra SR. 	P+60´
	P+120´
	
Ministerstvá a ostatné ústredné orgány štátnej správy 	Subjekty podľa vlastného plánu vyrozumenia	
P+180´
	
P+240´
	
Krajské úrady	Obvodné úrady a subjekty potvrdené bezpečnostnou radou kraja	P+120´	P+180´	
Obvodné úrady	Obce a subjekty potvrdené bezpečnostnou radou kraja	P+240´	P+360´	
Poznámka:
Schéma previerky funkčnosti systému vyrozumenia – formou previerky spojenia (príloha č. 7a), 
Názvy všetkých subjektov v systéme vyrozumenia – prehľad skratiek (príloha č. 7b).
Čl. 7
Záverečné ustanovenia

(1)	Ministerstvo a ostatný ústredný orgán štátnej správy, krajský úrad a obvodný úrad vypracuje v súlade s touto smernicou plán vyrozumenia pre rozsah svojej pôsobnosti.

(2)	Subjekty uvedené v čl. 2 po vyrozumení o vypovedaní vojny, o vyhlásení vojnového stavu, výnimočného stavu, núdzového stavu alebo mimoriadnej situácie plnia úlohy a opatrenia vyplývajúce im zo všeobecne záväzných právnych predpisov7). Na ich plnenie vydajú vo svojej pôsobnosti interné normatívne akty a metodické usmernenia.

Čl. 8
Zrušovacie ustanovenia

Zrušuje sa „smernica vlády Slovenskej republiky, ktorou sa upravuje spôsob vyrozumenia o vypovedaní vojny, o vyhlásení vojnového stavu, výnimočného stavu, núdzového stavu alebo mimoriadnej situácie na území Slovenskej republiky prostredníctvom informačného systému civilnej ochrany“ schválená uznesením vlády Slovenskej republiky č. 40 z 21. januára 2004.

Čl. 9
Účinnosť

Táto smernica nadobúda účinnosť 1. januára 2006.